MEMORANDUM O POROZUMENÍ

medzi Európskym spoločenstvom a Slovenskou republikou
o účasti Slovenskej republiky na akčnom programe Spoločenstva podporujúceho mimovládne organizácie pôsobiace predovšetkým v oblasti ochrany životného prostredia

EURÓPSKA KOMISIA, ďalej uvádzaná ako „Komisia“, v mene Európskeho spoločenstva,

na jednej strane, a 

VLÁDA SLOVENSKEJ REPUBLIKY

na strane druhej,

Vzhľadom na to, že:

(1)	akčný program spoločenstva podporujúceho mimovládne organizácie pôsobiace predovšetkým v oblasti ochrany životného prostredia bol ustanovený rozhodnutím Európskeho parlamentu č. 466/2002/EC a Rady z 1.marca 2002

(2)	Rozhodnutie č. 1/2002 Asociačnej rady EU-Slovenská republika z 18. februára 2002 ustanovuje všeobecné zásady účasti Slovenskej republiky na programoch Spoločenstva, ponechajúc na  Komisiu a príslušné orgány Slovenskej republiky stanovenie osobitných podmienok, vrátane finančného príspevku, týkajúceho sa jej účasti v každom osobitnom programe

SA DOHODLI NASLEDOVNE:

Článok 1

Program

Slovenská republika sa zúčastní na akčnom programe Spoločenstva podporujúceho mimovládne organizácie, činné predovšetkým v oblasti ochrany životného prostredia (ďalej nazývanom len ako „Program“), v súlade s podmienkami uvedenými v Rozhodnutí č. 1/2002 Asociačnej rady EU-Slovenská republika z 18. februára 2002, ktorým sa prijímajú všeobecné podmienky účati Slovenskej republiky na programoch Spoločenstva, a za podmienok uvedených v článku 2 a 3 tohto Memoranda o porozumení.

Článok 2

Požiadavky a podmienky týkajúce sa účasti na Programe

(1)	Podľa článku 3 Rozhodnutia Európskeho parlamentu č. 466/2002/EC a Rady z 1. marca 2002, sa Slovenská republika zúčastní Programu v súlade so všetkými cieľmi, kritériami, postupmi a termínmi tak, ako je uvedené v danom Rozhodnutí.

(2)	Podmienky platné pre predkladanie, vyhodnocovanie a výber žiadostí spôsobilými organizáciami Slovenskej republiky budú také isté, aké používajú spôsobilé organizácie v členských štátoch Európskej únie.

(3)	Pri účasti na tomto Programe sa od Slovenskej republiky nebude požadovať zaplatenie finančného príspevku do všeobecného rozpočtu Európskej únie. 

(4)	Pri vykonávaní postupov týkajúcich sa žiadostí, zmlúv a správ, ako aj iných administratívnych aspektov Programu sa bude používať jeden z oficiálnych jazykov Spoločenstva.

Článok 3

Správy a vyhodnotenie

Bez dopadu na povinnosti Komisie a Audítorského dvora  Európskych spoločenstiev, týkajúcich sa monitorovania a vyhodnocovania Programu, je účasť Slovenskej republiky na Programe priebežne  monitorovaná na báze partnerstva medzi Komisiou a Slovenskou republikou. Zúčastnené organizácie zo Slovenskej republiky budú Komisii predkladať všetky povinné správy a v súvislosti s Programom sa budú zúčastňovať aj na ostatných osobitných aktivitách organizovaných Komisiou. Výročná správa Komisie, na ktorú je odvolávka v článku 11 spomínaného Rozhodnutia, bude Slovenskej republike k dispozícii. Zároveň bude Slovenská republika  prizývaná ako pozorovateľ na výročné zasadnutie zúčastnených strán.

Článok 4

Záverečné ustanovenia

Toto Memorandum o porozumení bude platiť počas trvania Programu. Pokiaľ by sa však Európske spoločenstvo rozhodlo predĺžiť trvanie bez nejakej podstatnej zmeny v Programe, platnosť tohto Memoranda o porozumení by sa taktiež príslušne a automaticky predĺžila , ak by žiadna zo zúčastnených strán od memoranda neodstúpila.

Toto Memorandum o porozumení sa môže pozmeniť len písomne, a to na základe súhlasu oboch strán.

Toto Memorandum nadobúda účinnosť  od 1. marca 2002.

V Bratislave                					V Bruseli

Dňa............................       					Dňa ............................

Za vládu Slovenskej republiky			Za Komisiu
							v mene Európskeho spoločenstva

.................................................                                  ............................................................
László Miklós						Margot Wallstrőm

Minister životného prostredia			členka Komisie pre životné prostredie
Slovenskej Republiky